[{"text_idx": "#000002", "text": "Dros Galan Mai, buom yn dawnsio am dridiau yn Amgueddfa Werin Cymru, Sain Ffagan yng Nghaerdydd. Roedd diddanu\u2019r cyhoedd wrth berfformio dawnsfeydd traddodiadol megis Ty\u0302 Coch Caerdydd, Gwenyn Gwent a Chlawdd Offa yn bleser llwyr i\u2019r aelodau dewr y Cwmni a wnaeth gwynebu\u2019r glaw dros benwythnos gw\u0302yl y banc. Foddbynnag, yn amlwg uchafbwynt pob dydd oedd dawnsio Cylch y Cymry a Ffansi Ffarmwr gyda\u2019r plant brwd a ddaeth i\u2019n gwylio \u2013 mae digon o botensial yn y brifddinas i sicrhau dyfodol addawol iawn i ddatblygiad dawnsio gwerin!"}, {"text_idx": "#000003", "text": "Ar y dydd Sul (y cyntaf o Fai), roeddem wrth ein bodd bod y glaw wedi peidio a\u2019r haul wedi penderfynu ymuno gyda ni wrth i ni godi\u2019r pawl a\u2019i addurno gyda rhubannau lliwgar. Bu canu\u2019r bechgyn wrth gario\u2019r pawl yn gyfeiliant llon i gampau Pwnsh a Siwan, wedi\u2019i danlinellu gan dwmpath mawr ar laswellt Gwalia Sain Ffagan."}, {"text_idx": "#000004", "text": "Roedd dawnsio eleni yn Sain Ffagan yn gyfle i bawb \u2013 boed yn ddawnswr profiadol, yn ddawnswraig newydd, neu\u2019n aelod cefnogol o\u2019r cyhoedd \u2013 i deimlo Rhythem y Ddawns."}]